หุ้นปิดลบ 9.79 จุด กลุ่มพลังงาน-ปิโตรเคมี กดดัน
ราคาน้ำมันดิ่ง หลังซาอุฯจะเดินเครื่องเต็มกำลังผลิตสิ้นเดือนก.ย.นี้ หุ้น PTTGC PTT PTTEP และ IVL กอดคอร่วงแรง
18 ก.ย. 2562

ราคาน้ำมันดิ่ง หลังซาอุฯจะเดินเครื่องเต็มกำลังผลิตสิ้นเดือนก.ย.นี้ หุ้น PTTGC PTT PTTEP และ IVL กอดคอร่วงแรง 
ตลาดหุ้นไทย วันที่ 18 ก.ย.62 ดัชนีปิดที่ระดับ 1,654.14 จุด ลดลง 9.79 จุด (-0.59%) มูลค่าการซื้อขาย 64,848.85 ล้านบาท
นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยปรับตัวลงรับแรงกดดันจากหุ้นในกลุ่มพลังงาน และกลุ่มปิโตรเคมี ที่ปรับตัวลงหลังจากที่ราคาน้ำมันทรุดตัวลงค่อนข้างแรง จากที่ซาอุดิอาระเบียได้ออกมาบอกว่าจะสามารถเดินเครื่องเต็มกำลังการผลิตได้สิ้นเดือนก.ย.62 นี้
ด้านตลาดหุ้นในภูมิภาคเอเชียเคลื่อนไหวทั้งในแดนบวก-ลบไม่มาก เนื่องจากยังอยู่ในช่วงการรอดูผลประชุมธนาคารสหรัฐฯ (เฟด) ซึ่งจะรู้ผลก็น่าจะช่วงเช้าของวันพรุ่งนี้ (19 ก.ย.62) และสัปดาห์หน้าก็ติดตามการประชุมดังกล่าวคณะกรรมการนโยบายการเงิน (กนง.) ของไทย
แนวโน้มวันที่ 19 ก.ย.นายชัยยศ กล่าวว่า ทิศทางตลาดฯขึ้นอยู่กับผลประชุมเฟดที่จะออกมา โดยหากเฟดปรับลดอัตราดอกเบี้ยตามคาด ตลาดฯก็มีโอกาสที่จะรีบาวด์ขึ้นได้ แต่หากอยู่นอกเหนือความคาดหมาย หรือเฟดไม่ปรับลดอัตราดอกเบี้ย ก็อาจจะทำให้ตลาดฯต้องเผชิญแรงขายออกมา พร้อมให้แนวรับ 1,640 จุด ส่วนแนวต้าน 1,660 จุด
5 หลักทรัพย์ที่มีมูลค่าการซื้อขายสูงสุด
PTTGC มูลค่าการซื้อขาย 4,516.32 ล้านบาท ปิดที่ 53.75 บาท ลดลง 4.50 บาท
PTT มูลค่าการซื้อขาย 4,199.98 ล้านบาท ปิดที่ 45.75 บาท ลดลง 1.50 บาท
PTTEP มูลค่าการซื้อขาย 3,702.99 ล้านบาท ปิดที่ 124.00 บาท ลดลง 6.00 บาท
IVL มูลค่าการซื้อขาย 3,246.20 ล้านบาท ปิดที่ 31.75 บาท ลดลง 2.75 บาท
GULF มูลค่าการซื้อขาย 2,380.54 ล้านบาท ปิดที่ 156.00 บาท เพิ่มขึ้น 1.50 บาท